《满庭芳 其四 夜读史记，感事，兼怀范先生。前调前韵》
清代·李刚己

稷下人归，信陵客散，曳裾更欲何门。沟中断木，时至或牺樽。

南望邯郸旧道，悲风起、落木纷纷。知多少，卖浆屠狗，奇士老荒村。

悽魂。古亦有，杜邮剑斩，秦市车分。问螳僵雀拜，弋者何存。

倒挽银河下泻，洗不尽、怨渍冤痕。看公等，手携皓日，照破十方昏。

作者简介：李刚己，字刚己，南宫人。光绪甲午进士，官大同知县。有遗集。